tartuNLP/wikipedia-smugri-20251201 huggingface dataset:
Pojat on poikii

"Pojat on poikii" on rap-artisti Uniikin kolmas single artistin toiselta sooloalbumilta "Juokse poika juokse". Se julkaistiin 21. huhtikuuta 2010. Kappaleessa ovat mukana Elastinen ja Spekti, ja sen on tuottanut MMEN.
Musiikkivideo.
Kappaleeseen kuvattiin myös musiikkivideo, joka julkaistiin levy-yhtiö Rähinä Recordsin YouTube-kanavalla 15. kesäkuuta 2010. Videon toteutti Pablo Films ja ohjasi Jaakko Itäaho. Pokeriammattilainen Ilari Sahamies, laulaja Anna Abreu ja ravintoloitsija Sedu Koskinen tekevät cameo-esiintymiset videolla. Yksi Helsingissä kuvatun videon kuvauspaikoista oli Burleski Club -yökerho, joka kuuluu Koskisen perustamaan SK Ravintolat -ketjuun. Videolla on mukana myös runsaasti vähäpukeisia naisia, heidän joukossaan muun muassa Miss Suomi 2010 -finalisti ja entinen Salatut elämät- näyttelijä Oona Kare.
Lisäksi videolla näkyvän osuuden saavat Sahamiehen Ferrari F430 ja Mercedes-Benz CL500 -henkilöautot.
Natriumalumiinihydridi

Natriumalumiinihydridi (NaAlH4) on epäorgaaninen ioniyhdiste, josta käytetään myös nimityksiä natriumtetrahydroaluminaatti ja natriumalanaatti. Yhdistettä käytetään pelkistimenä orgaanisessa synteesissä ja sitä voidaan käyttää myös vedyn varastoimiseen.
Valmistus.
Natriumalumiinihydridiä valmistetaan alkuaineistaan 150 celsiusasteen lämpötilassa ja suuressa paineessa. Liuottimena käytetään reaktiossa tetrahydrofuraania.
Na + Al + 2 H2 → NaAlH4
Käyttö.
Natriumalumiinihydridistä valmistetaan niin ikään pelkistimenä käytettävää litiumalumiinihydridiä natriumalumiinihydridin ja litiumkloridin välisellä reaktiolla. 
NaAlH4 + LiCl → LiAlH4 + NaCl
Pelkistimenä natriumalumiinihydridi on hyvin litiumalumiinihydridin kaltainen. Se pelkistää muun muassa ketonit, aldehydit ja karboksyylihapot alkoholeiksi ja typpiyhdisteistä amidit ja nitriilit sekä nitroyhdisteet amiineiksi. Jos pelkistyvä yhdiste sisältää tyydyttymättömiä sidoksia, natriumalumiinihydridi pelkistää myös ne tyydyttyneiksi, yksinkertaisiksi sidoksiksi. Natriumalumiinihydridi ei ole yhtä reaktiivinen kuin litiumalumiinihydridi ja pelkistää karboksyylihapot, amidit ja nitroyhdisteet siihen nähden hitaammin. Hitaampi reaktionopeus antaa toisaalta mahdollisuuden selektiivisempään pelkistykseen.
Natriumalumiinihydridiä voidaan käyttää vedyn varastoimiseen. Sen etuna on halpa hinta, hyvä kapasiteetti ja suhteellisen hyvä pysyvyys varastoituna. Natriumalumiinihydridi hajoaa lämmitettäessä ja vapauttaa vetyä kolmessa vaiheessa. Ensimmäisessä vaiheessa natriumalumiinihydridi hajoaa trinatriumheksahydroaluminaatiksi sekä alumiiniksi ja vedyksi. Lämpötilaa nostettaessa yhdiste hajoaa edelleen natriumhydridiksi ja lopulta natriumiksi ja vedyksi. Ensimmäinen reaktio tapahtuu 185 celsiusasteen lämpötilassa ja toinen 230 celsiusasteen lämpötilassa. Kolmannella reaktiolla ei ole juurikaan käytännöllistä merkitystä, koska se tapahtuu vasta 425 celsiusasteen lämpötilassa.
3 NaAlH4 → Na3AlH6 + 2 Al + 3 H2
2 Na3AlH6 → 6 NaH + 2 Al + 3 H2
2 NaH → 2 Na + H2
Natriumalumiinihydridin huonona puolena on se, että vetyä vapauttavat hajoamisreaktiot ovat hitaita. Yhdisteen ominaisuuksia voidaan parantaa lisäämällä sen joukkoon titaania.
Sandra Elkasević

Sandra Elkasević (o.s. Perković, s. 21. kesäkuuta 1990 Zagreb) on kroatialainen kiekonheiton kaksinkertainen olympiavoittaja, kaksinkertainen maailmanmestari ja seitsemänkertainen Euroopan-mestari. 
Perković saavutti kiekonheitossa vuonna 2007 hopeaa Ostravan alle 18-vuotiaiden MM-kilpailuissa ja Hengelon junioreiden EM-kilpailuissa. Hän sai pronssia Bydgoszczin alle 20-vuotiaiden MM-kilpailuissa 2008. Novi Sadin junioreiden EM-kilpailuissa 2009 Perković voitti kultaa tuolloisella Kroatian ennätystuloksella 62,44 m. Berliinin MM-kilpailuissa 2009 hän sijoittui yhdeksänneksi. Barcelonan EM-kilpailuissa 2010 Perković voitti kultaa tuloksella 64,67 m. 
Toukokuussa 2011 Perković antoi Shanghain ja Rooman Timanttiliigan kilpailujen jälkeen metyyliheksaaniamiini-piristettä sisältäneen dopingnäytteen. Hän kärsi kuuden kuukauden kilpailukiellon 7. kesäkuuta – 6. joulukuuta 2011.
Vuonna 2012 Perković voitti kultaa Helsingin EM-kilpailuissa tuloksella 67,62 m ja Lontoon olympialaisissa tuloksella 69,11 m. Moskovan MM-kilpailuissa 2013 hän voitti maailmanmestaruuden tuloksella 67,99 m. Zürichin EM-kilpailuissa 2014 Perković voitti kolmannen Euroopan mestaruutensa Kroatian ennätystuloksella 71,08 m. Pekingin MM-kisoissa 2015 hän sai hopeaa. Hän voitti Euroopan-mestaruuden jälleen Amsterdamissa 2016 tuloksella 69,97 ja saman vuoden Rio de Janeiron olympialaisissa niin ikään kultaa tuloksella 69,21. 
Perković paransi 18. heinäkuuta 2017 Kroatian ennätystä tulokseen 71,41 m Sveitsin Bellinzonassa. Heitto oli pisin tulos 25 vuoteen. Lontoon MM-kilpailuissa 2017 hän voitti kultaa tuloksella 70,31. Perkovićin viides perättäinen Euroopan-mestaruus tuli Berliinissä 2018 tuloksella 67,62. Dohan MM-kilpailuissa 2019 hän saavutti pronssia tuloksella 66,72. Vuodelle 2021 siirretyissä Tokion olympialaisissa hän sijoittui neljänneksi. Vuonna 2022 hän saavutti Eugenen MM-kilpailuissa hopeaa tuloksella 68,45 ja Münchenin EM-kilpailuissa kuudennen Euroopan-mestaruutensa tuloksella 67,95. Budapestin MM-kilpailuissa 2023 hän sijoittui viidenneksi.
Perković avioitui pitkäaikaisen valmentajansa Edis Elkasevićin kanssa vuoden 2023 lopulla. Hän voitti seitsemännen kerran Euroopan-mestaruuden Roomassa 2024 tuloksella 67,04. Saman vuoden Pariisin olympialaisissa hän sai pronssia tuloksella 67,51. Tokion MM-kilpailuissa 2025 hän sijoittui viidenneksi.
Henkilökohtaiset ennätykset.
Lähde: Tilastopaja
Music Box

Music Box on yhdysvaltalaisen R&amp;B-laulaja Mariah Careyn kolmas studioalbumi. Se julkaistiin 17. elokuuta 1993 Britanniassa ja 31. elokuuta 1993 Yhdysvalloissa. "Music Box" koostuu Careyn itsensä ja Walter Afanasieffin kirjoittamista balladeista, sekä joistakin tanssikappaleista.
Ensimmäinen albumilta julkaistu single oli ”Dreamlover”, josta tuli Careyn siihen asti julkaistuista kappaleista menestynein. Myös kappaleesta ”Without You” tuli menestys, sillä se oli Careyn ensimmäinen Britannian singlelistan kärkisijalle noussut kappale. Vuonna 1994 Carey sai albumillaan yhden Grammy-ehdokkuuden, parhaasta naisartistin laulusuorituksesta, mutta ei voittanut. Vuonna 1995 hän sai saman ehdokkuuden kappaleellaan ”Hero”, mutta hävisi taas, tällä kertaa Whitney Houstonille.
"Music Box" on yksi Careyn parhaiten myyneistä albumeista, sillä sitä on myyty maailmanlaajuisesti yli 32 miljoonaa kappaletta.
Vastaanotto.
"Music Box" nousi Billboard 200 -listan toiselle sijalle ja 15 viikkoa myöhemmin sijalle yksi. Kaiken kaikkiaan se pysyi listalla 128 viikon ajan eli yli kaksi vuotta, joista 31 viikkoa kymmenen parhaan joukossa. "Music Box" oli Yhdysvalloissa vuoden 1994 toiseksi myydyin albumi.
Vaikka ”Dreamlover” sai suurta suosiota Kanadassa, itse albumi onnistui kohoamaan albumilistalla vain viidennelle sijalle. "Music Box" nousi listoille muun muassa Saksassa, Sveitsissä ja Australiassa.
”Dreamlover” pysyi singlelistan ensimmäisellä sijalla peräti kahdeksan viikkoa ja se onkin yksi Careyn menestyneimmistä kappaleista. Billboardin mukaan "Music Box" -albumia on myyty pelkästään Yhdysvalloissa yli seitsemän miljoonaa kappaletta.
Siren (albumi)

Siren on brittiläisen Roxy Music -yhtyeen viides studioalbumi vuodelta 1975. Singlejulkaisu "Love is the Drug" oli yhtyeen tähän mennessä menestyksekkäin, ja se nousi Britannian listalla lokakuussa kakkoseksi.
Levyn on kustantanut Island Records -levy-yhtiö ja sen sarjatunnus on ILPS 9344. Tuottajana on ollut Chris Thomas kappaleiden julkaisuyhtiölle E. G. Records Ltd.
Levy on äänitetty Lontoossa kesällä 1975 Air-studioilla. Äänittäjänä on ollut Steve Nye apunaan Ross Cullum ja Michael Sellers.
Levykannen tekoon ovat osallistuneet Jerry Hall, Bryan Ferry, Graham Hughes, Anthony Price, Nicholas de Ville, Bob Bowkett, Celine ja Adrianne Hunter. Kannen on painanut Englannissa Robor Limited.
Kappaleet.
A-puoli:
B-puoli:
Muusikot.
Edwin Jobsonilla on ollut tässä vaiheessa sopimus Fleetwood Musicin kanssa.
Vjatšeslav Muh’idimov

Vjatšeslav Muh’idimov (, s. 17. syyskuuta 1976) on ukrainalainen suunnistaja. Hän edustaa Turun Metsänkävijöitä.
Hän osallistui ensimmäisiin MM-kilpailuihinsa 1999 Invernessissä. Hän sijoittui kuudenneksi viestissä Rapperswil-Jonan MM-kilpailuissa 2003. Kiovan MM-kilpailuissa 2007 hän sijoittui pitkällä matkalla viidenneksi.
Super Bowl XI

Super Bowl XI oli järjestyksessään 11. Super Bowl -ottelu, joka pelattiin 9. tammikuuta 1977. Ottelu pelattiin Rose Bowl -stadionilla Pasadenassa, Kaliforniassa. Siinä pelasivat vastakkain American Football Conferencen (AFC) voittaja Oakland Raiders sekä National Football Conferencen (NFC) voittaja Minnesota Vikings. Oakland Raidersit voittivat ottelun lopulta pistein 32–14. Ottelun arvokkaimmaksi pelaajaksi valittiin Raidersien Fred Biletnikoff.
Super Bowl XI:n puoliaikashowna oli Disneyn yhdessä Los Angeles Unified All-City Bandin kanssa tekemä esitys ”It’s A Small World”. Kansallislaulun lauloi texasilainen poplaulaja Vikki Carr. Ottelu televisioitiin NBC:llä. Mainostauoilla näytettävän 30 sekunnin mittaisen mainoksen hinta oli tuolloin 125 000 Yhdysvaltain dollaria, kun se vuoden 2010 Super Bowlissa oli jo 2,5–2,8 miljoonaa dollaria.
Antti Metsola

Antti Metsola (s. 28. tammikuuta 1923 Sakkola) on kuvitteellinen kainuulainen pienviljelijä Yle TV2:n televisiosarjassa "Metsolat". Sarjassa häntä näytteli Ahti Haljala.
Elämä.
Antti on kotoisin Karjalan Sakkolasta, josta hän joutui lähtemään evakkoon sodan jälkeen. Antin isä kuoli Antin ollessa vasta 15-vuotias.
Sodassa Antti haavoittui kranaatinsirpaleesta ja joutui sairaalaan, jossa hoitajana oli Annikki Leppävaara (Helinä Viitanen-Haljala). Ajan kuluessa Antti rakastui Annikkiin. Antin luonne on kiivas ja jääräpäinen; sairaalassa hän kirosi "iivanoita" mutta rauhoittui aina Annikin osuessa paikalle. Antti ja Annikki menivät naimisiin salaa Annikin äidiltä Maria Leppävaaralta. Antti muutti Kainuuseen Annikin kotitilalle. Hän hoiti peltotöitä ja oli isäntänä, koska Annikki peri puolet Leppävaaran tilasta isänsä kuoltua.
Antilla ja Annikilla on viisi lasta: Risto (Svante Martin), Heikki (Kim Floor), Jaana (Jaana Raski), Erkki (Kari Hakala) ja Eeva (Katriina Honkanen). Perheen toimeentulo oli karjanhoidon varassa. Vuonna 1987 perheen elinkeino vaaraantui, koska peltojen yli piti vetää tie. Syynä oli että Lintujärvellä, jonka päältä tien piti kulkea alun perin, oli Antin sanojen mukaan "joku helevetin kurppa" jonka vuoksi Lintujärvi oli suojeltava. Antti sai myös näihin aikoihin sydänkohtauksen, ja joutui syömään nitroja. Nitroista hän kertoi että "Tällä me sovan aikaan räjjäytettiin koko silta, pittää sanoa Annikille ettei enää paukuta ovia, ettei talo lennä ilmaan".
Tien teon jälkeen perheen piti luopua lehmistä, ja se harmitti suuresti Annikkia joka oli erittäin kiintynyt niihin. Lopulta Antti ja Annikki perustivat Leppävaaran tilalle karavaanarialueen Erkin perustaman laskettelukeskus Ski Urjan rinnalle. Antti sai uuden sydänkohtauksen, kun Kari Kaukovaara (Juha Hyppönen) veti esiin paperin, jonka mukaan lehmien hoidon loppuessa Leppävaarasta Leppävaara palaa osaksi Kaukovaaraa, jonka osa Leppävaaran tila oli aiemmin ollut. Lopulta paperi kuitenkin kumottiin.
Antti Metsola täytti 70 vuotta vuonna 1993.
Muuta.
Aviopari Antti ja Annikki Metsolaa esittäneet näyttelijät, Ahti Haljala ja Helinä Viitanen-Haljala olivat aviopari myös tosielämässä.
Dennys Rodrigues

Dennys Rodrigues (s. 18. huhtikuuta 1978) on brasilialainen jalkapalloilija, pelipaikaltaan maalivahti. Hän pelasi Veikkausliigaa AC Oulussa. Rodrigues on ollut kolmen kauden aikana AC Oulun ykköstorjuja. Rodriguesin sopimus ulottui kauteen 2011 saakka. Veikkausliigassa Rodrigues pelasi AC Oulun paidassa kaikkiaan 26 ottelua.
Kauden 2011 päätteeksi Rodrigues siirtyi Brasilian EC Avenidaan ja pelasi vielä kaudella 2013 Brasiliassa Ceilândia EC:ssä.
Kaudella 2016 Rodrigues palasi Ouluun Kakkosessa pelanneeseen OPS:ään. Nykyään Rodrigues valmentaa OTP-junioreita.
Keski-kirjastot

Keski-kirjastot on Keski-Suomen alueen kirjastoverkosto eli kirjastokimppa. Siihen kuuluvat Keski-Suomen maakunnan kunnat ja Pirkanmaalla sijaitseva Kuhmoisten kunta. Kirjastoissa käy yhteinen kirjastokortti, jolla voi lainata ja varata aineistoa kaikista verkostoon kuuluvista kirjastoista. Lainattavissa on kaikkiaan 1,9 miljoonaa nidettä. Aikaisemmin Keski-kirjastojen nimi oli Aalto-kirjastot.
Toimipisteluettelo.
Toukokuussa 2021 Keski-kirjastoilla oli 59 kiinteää tai liikkuvaa toimipistettä. Joukkoon kuuluvat:
Kuolintodistus

Kuolintodistus on kuolemansyyn selvityksen tehneen lääkärin kirjoittama asiakirja, jolla osoitetaan, että kuolinsyyn selvitys on saatettu loppuun. Kuolintodistuksessa ilmoitetaan todettu kuolinsyy ja sen luokka ja annetaan lupa ruumiin hautaamista tai lääketieteellistä käyttöä varten. Suomi liittyi vuonna 1936 kuolemansyyn selvittämistä koskevaan kansainväliseen yleissopimukseen, joka velvoittaa tekemään lääketieteellisen kuolintodistuksen jokaisesta vainajasta. Mikäli kuolinsyyn selvittäminen viivästyy, tehdään ilmoitus väestörekisteriin ja hautauslupa voidaan kuitenkin antaa välittömästi.
Kuolintodistus Suomessa.
Kuolintodistuksen laatii yleensä vainajaa viimeksi hoitanut lääkäri tai oikeuslääketieteellisessä kuolemansyyn selvittämisessä tapauksen selvittänyt oikeuslääkäri. Kuolleena syntyneestä lapsesta tai lapsesta, joka on kuollut alle 28 vuorokauden ikäisenä, kuolintodistuksen laatii äitiä tai synnytystä hoitanut lääkäri. Kuolintodistuspohjia on käytössä kaksi erilaista: kuolintodistus 28 vuorokauden ikäisestä tai vanhemmasta ja kuolintodistus alle 28 vuorokauden ikäisestä tai kuolleena syntyneestä.
Keskeisenä osana suomalaista kuolintodistusta on kohta, jonka nimi on tapahtumatiedot. Tapahtumatietoihin kirjoitetaan lyhyt kuvaileva selvitys kuolemaan johtaneista tapahtumista. Suomessa tapahtumatiedot on kirjoitettu jokaisesta vainajasta vuodesta 1987. Muualla maailmassa tapahtumatiedot kirjoitetaan ainoastaan muissa kuin tautikuolemissa.
Kuolintodistus on rakenteeltaan seuraavanlainen:
Terveyden ja hyvinvoinnin laitoksen oikeuslääkärit tarkistavat jokaisen kuolintodistuksen, ja tarvittaessa ne palautetaan korjattavaksi todistuksen laatineelle lääkärille. Vastaavaa kuolintodistusten tarkistuskäytäntöä ei ole muualla maailmassa. Suomessa kuolintodistuksista palautetaan virheiden vuoksi korjattavaksi vajaa viidennes. Yleisiä virheitä ovat kuolinsyyketjun epäjohdonmukaisuudet. 
Suomalaisten kuolintodistukset säilytetään Tilastokeskuksen arkistossa. Sinne talletetut todistukset ovat saatavissa lähiomaisille, eläkelaitoksille, viranomaiskäyttöön tai tieteellistä tutkimusta varten.
Hirvenlahti

Hirvenlahti on kylä Hirvensalmen luoteisosassa Etelä-Savossa. Kylä sijaitsee Hirvijärven ja Puulan välissä ja on kolmesta ilmansuunnasta järvien ympäröimä. Hirvenlahdesta on noin 30 kilometriä Hirvensalmen kirkonkylään, 30 kilometriä Joutsaan ja 60 kilometriä Mikkeliin. Lähin naapurikylä Kuitula sijaitsee noin 8 kilometriä kaakkoon Hirvenlahdelta. 
Hirvenlahdesta on löydetty Suomen 50. kalliomaalaukset. Maalaukset löydettiin vuonna 1990 Hirvenlahden Hahlavuoresta, Puulan Kaiskonselän rannalta noin 6-7 metriä vedenpinnan yläpuolelta.
Aurinkosoihtupuu

Aurinkosoihtupuu ("Handroanthus chrysotrichus", syn. "Tabebuia chrysotricha") on ainavihanta puu, joka kasvaa Brasiliassa. Puuta pidetään Brasilian kansallispuuna. "Tabebuia ochracea" muistuttaa lajia huomattavasti.
Aurinkosoihtupuu kukkii sadoin keltaisin kukin, jotka aukeavat samanaikaisesti ja lakastuvat muutamassa päivässä.
Merry Christmas

Merry Christmas on yhdysvaltalaisen laulajan Mariah Careyn joulualbumi, joka julkaistiin 1. marraskuuta 1994. Albumi sisältää sekä alkuperäisiä että cover-kappaleita, kuten "Santa Claus Is Comin' to Town" ja "O Holy Night". "Merry Christmas" -albumia myytiin viisinkertaista platinaa, yli viisi miljoonaa kappaletta pelkästään Yhdysvalloissa. Vuonna 2005 albumista tehtiin uusintajulkaisu, joka sisälsi bonusraitoja sekä musiikkivideoita.
Vastaanotto.
"Merry Christmas" oli ensimmäisellä listaviikollaan Billboard 200 -listan sijalla 30, mutta se kohosi sijalle kolme viidennellä listaviikollaan. Albumi pysyi kahdenkymmenen parhaan joukossa kahdeksan viikon ajan ja koko listalla kaiken kaikkiaan kolmetoista viikkoa. Albumilta julkaistiin joitakin singlejä, joista menestyneimmäksi muodostui "All I Want for Christmas Is You".
Young Money Entertainment

Young Money Entertainment on yhdysvaltalainen levy-yhtiö, jonka perusti Lil Wayne. Yhtiö on ollut Cash Money Recordsin merkki, ja jaettu Universal Recordsille.
Historia.
Lokakuussa 2007 Lil Wayne sanoi haastattelussa, että hän on luopunut puheenjohtajuudesta ja hänen tilalleen tulee Cortez Bryant. Myöhemmin puheenjohtajaksi valittiin Mack Caine. Räppäri Drake liittyi Young Moneyn ja Cash Money Recordsin yhteisyritykseen. 6. maaliskuuta 2010 Lil Wayne ilmoitti että räppäri Cory Gunz on uusin liittynyt artisti. Mainostaakseen heidän yhteistyö-albumiaan, Young Money lähti kiertueelle 21. joulukuuta 2009. Levy-yhtiö on julkaissut neljä #1 albumia. Ne ovat Lil Waynen "Tha Carter III" ja "I Am Not a Human Being", "Draken Thank Me Later" ja Nicki Minajin "Pink Friday". Heillä on ollut kolme levyä parhaiten myynneiden levyjen top 3 -listalla 2010, järjestyksessä; Draken "Thank Me Later", Lil Waynen "Rebirth" ja "I Am Not A Human Being". Vuonna 2011 Rap-Artisti T-Pain ilmoitti olevansa halukas liittymään Young Moneyn levy-yhtiöön.
Fondia

Fondia Oy on suomalainen liikejuridiikkaan erikoistunut, vuonna 2004 Helsingissä perustettu lakipalveluyritys. Fondian liikevaihto vuonna 2020 oli 16,4 miljoonaa euroa. Fondian henkilöstön määrä oli vuonna 2017 110 henkilöä. Fondian pääkonttori sijaitsee Helsingissä, ja sillä on toimipaikat myös kuudessa muussa kaupungissa Suomessa sekä Tallinnassa, Vilnassa, Tukholmassa, Malmössä ja Göteborgissa. Hallituksen puheenjohtajana toimii Juha Sarsama. 
Fondia listautui First North Finland markkinapaikalle keväällä 2017. Fondiasta tuli ensimmäinen pohjoismainen liikejuridiikan alan yritys, jonka osakkeet ovat julkisen kaupankäynnin kohteena.
Yhtiön toiminta.
Toimisto ei ole asianajotoimisto, koska sen rakenne ei noudata Asianajajaliiton vaatimuksia, että osakkaiden on oltava juristeja. Perustaja Saarikko Jansson on valmistunut Helsingin yliopistosta oikeustieteen kandidaatiksi. Hän oli aluksi yrityksen toimitusjohtaja, mutta siirtyi sittemmin myynnin, markkinoinnin ja viestinnän johtoon. Saarikko Janson jätti Fondian kaupallisen johtajan tehtävät vuonna 2017. Nykyisenä väliaikaisena toimitusjohtajana toimii Harri Savolainen. Fondian toimitusjohtajina ovat aiemmin toimineet muun muassa Jorma Vartia, Salla Vainio ja Leena Hellfors.
Fondia myy yrityksille LDaaS-lakiosastopalvelua eli tuotteistettuja lakipalveluita. Yritysjuridiikan alalla Fondia olikin Suomessa ensimmäinen toimija, joka tarjoaa paketoituja palveluja. Fondian palveluihin kuuluvat myös sähköiset työkalut kuten VirtuaaliLakimies-lakitietopankki. VirtuaaliLakimies on palvelu, jossa on yli 1 700 artikkelia. Palvelu on tarjolla sekä suomeksi että englanniksi, ja vuonna 2014 se laajentui kattamaan Ruotsin.
August Fredrik Arppe

August Fredrik Arppe (15. kesäkuuta 1854 Lappeenranta – 24. helmikuuta 1925 Helsinki) oli suomalainen näyttelijä, teatterinjohtaja ja ruotsin kielellä kirjoittanut näytelmäkirjailija.
Arppen vanhemmat olivat kruununvouti Karl Otto Arppe ja Maria Fredrika Pettersson. Hän pääsi ylioppilaaksi 1874 Helsingin yksityislyseosta.
Arppe opiskeli näyttämötaidetta Saksassa Dresdenissä 1877–1878 ja suoritti siellä myös ensiesiintymisensä näyttelijänä 1876. Vuosina 1879–1887 Arppe oli näyttelijänä Helsingin Ruotsalaisessa teatterissa, ja vuosina 1888–1890 hän johti omaa oopperaseuruettaan. Hän oli jatkanut opintojaan Pariisissa 1882 ja opiskellut ohjausta Saksassa 1887–1888. Oman teatteriseurueen Arppe perusti 1890. Seurue näytteli neljänä vuonna etupäässä suurimmissa Suomen maaseutukaupungeissa sekä kahtena viime vuotenaan myös Ruotsissa ja Norjassa. Sen jälkeen Arppe oli 1894–1899 Ruotsalaisen teatterin ja 1898–1903 Ruotsalaisen kotimaisen teatterin johtajana sekä sen jälkeen Ruotsalaisen teatterin toisena johtajana. Hän oli Svenska Teaternin toimitusjohtaja 1916–1919 ja taloudenhoitajana 1919–1925.
Arppe oli naimisissa vuodesta 1879 Leipzigista kotoisin olleen Anna Doris Elisabet Winkelmannin kanssa.
Šikaani

Šikaani () on urheilussa tarkoituksella rakennettu hidastusmutka, johon tultaessa urheilijan on pakko hidastaa vauhtiaan. Šikaanit ovat yleensä jyrkkiä ja s-kirjaimen muotoisia.
Virtuaalinen šikaani on alue, jossa kilpailijan on hidastettava tiettyyn nopeuteen. Virtuaalisella šikaanilla korvataan esimerkiksi heinäpaaleista rakennetut väliaikaiset hidasteet, jolla hidastetaan autoja pitkillä suorilla tai erityisen vaarallisissa paikoissa. Virtuaalisten šikaanien käyttöön rallissa vaikutti tapaus, jossa traktori oli reitillä kesken kilpailun.
Butterfly (Mariah Careyn albumi)

Butterfly on yhdysvaltalaisen R&amp;B-laulajan Mariah Careyn kuudes studioalbumi, joka julkaistiin vuonna 1997. Se koostuu R&amp;B, pop ja hip hop -tyylilajeista ja sitä ovat olleet kirjoittamassa monet, jo Careyn aiempien albumien työryhmistä tutut henkilöt, sekä muita henkilöitä.
"Butterfly"-albumia myytiin Yhdysvalloissa lähes neljä miljoonaa kappaletta ja maailmanlaajuisesti yli 15.5 miljoonaa kappaletta, ja se oli ensimmäisellä listaviikollaan Billboard 200 -listan sijalla yksi.
Vastaanotto.
"Butterfly" nousi ensimmäisellä listaviikollaan Billboard 200 -listan sijalle yksi ja säilytti kärkipaikan viikon ajan. Kahdenkymmenen parhaan joukossa se viihtyi kahdenkymmenenyhden viikon ajan ja kokonaisuudessaan viisikymmentäviisi viikkoa. Albumia myytiin viisinkertaista platinaa ja kaksi siltä julkaistua singleä, "Honey" ja "My All" sijoittuivat Billboard Hot 100 -listan kärkeen.
Rolling Stone sanoi "Butterflyn" olevan Careyn "siirtymävaihealbumi", joka sijoitti itsensä vakaasti modernin hip hop -vaikutteisen R&amp;B-musiikin miljööseen. Allmusic taas sanoi albumin olevan yksi Careyn parhaista.
Vuoden 1998 Grammy Awardsissa "Honey" keräsi kaksi Grammy-palkinto-ehdokkuutta, "Paras naisartistin R&amp;B-laulusuoritus" ja "Paras R&amp;B-laulu". "Butterfly" oli ehdolla kategoriassa "Paras naisartistin laulusuoritus". Albumi voitti Japan Gold Disc Award -palkinnon Kansainvälinen pop-albumi kategoriassa, sekä BMI:n Pop Awardsissa "Vuoden sanoittajan" -palkinnon.
Hjalmar Hammarskjöld

Knut Hjalmar Leonard Hammarskjöld (4. helmikuuta 1862 Tuna, Kalmarin lääni – 12. lokakuuta 1953 Tukholma) oli ruotsalainen poliitikko ja virkamies.
Professori ja pääministeri.
Hammarskjöld opiskeli Uppsalassa oikeustiedettä ja valmistui 1884 lakitieteen kandidaatiksi. Hän oli vaikuttajana valtion monella alueella. Vuonna 1891 hänet nimitettiin professoriksi Uppsalan yliopistoon. Vuosina 1901–1902 hän oli oikeusministerinä Fredrik von Otterin hallituksessa. Hammarskjöld oli uudelleen ministerinä Christian Lundebergin hallituksessa vuonna 1905. 17. helmikuuta 1914 hänestä tuli Ruotsin pääministeri Karl Staaffin erottua virastaan. Hän itse erosi 30. maaliskuuta 1917.
Perhe.
Hammarskjöld oli vuodesta 1890 naimisissa Agnes Almquistin (1866–1940) kanssa. Avioparin lapsia olivat lakitieteen kandidaatti Bo Hammarskjöld, Åke Hammarskjöld, Sten Hammarskjöld ja Dag Hammarskjöld. Hammarskjöld on haudattu sukuhautaan Uppsalan vanhalle hautausmaalle.
IANA

Internet Assigned Numbers Authority (IANA) vastaa maailmanlaajuisesti IP-osoitteiden ja autonomisten järjestelmien numeroiden allokoinnista, juurinimipalvelimesta, MIME-tyypeistä sekä eräistä muista Internet-protokollista ja niihin liittyvistä. IANA:a ylläpitää Internet Corporation for Assigned Names and Numbers.
IANA:a ylläpiti ensimmäisenä Jon Postel Etelä-Kalifornian yliopiston "Information Sciences Institute":sta (ISI) Yhdysvaltain puolustusministeriön kanssa solmitun sopimuksen alla, kunnes se siirrettiin ICANN:in alaisuuteen Yhdysvaltain kauppaministeriön kanssa solmitun sopimuksen alla.
Rainbow (Mariah Careyn albumi)

Rainbow on yhdysvaltalaisen laulajan Mariah Careyn seitsemäs studioalbumi. Albumi julkaistiin 2. marraskuuta 1999, ja se oli ensimmäisellä listaviikollaan Billboard 200 -listan sijalla kaksi. "Rainbow" on myynyt kolminkertaista platinaa, ja maailmanlaajuisesti sitä on myyty peräti kymmenen miljoonaa kappaletta.
Albumia työsti laaja tuottaja- ja artistiryhmä, johon kuului monia 1990-luvun lopun merkittävimmistä musiikkivaikuttajista. "Rainbow"-albumilla vieraili lukuisia artisteja, kuten Jay-Z, Missy Elliott, Snoop Dogg, Usher ja Joe, sekä poikabändi 98 Degrees. Albumi oli ehdolla vuonna 2000 "Vuoden pop-albumi" -kategoriassa Japan Gold Disc Awardsissa.
Timo Laitinen

Timo Sakari Laitinen (s. 12. huhtikuuta 1958 Helsinki) on suomalainen juristi, Valtiokonttorin entinen pääjohtaja ja Suomen Liikunta ja Urheilu SLU ry:n entinen puheenjohtaja. Koulutukseltaan Laitinen on oikeustieteen kandidaatti.
Laitinen toimi Valtiokonttori pääjohtajana vuosina 2008-2023. Ennen nimitystä pääjohtajaksi Laitinen toimi viisi vuotta Valtiokonttoriin Vakuutustoimialan toimialajohtajana. Sitä ennen hän toimi Talent Partnersin toimitusjohtajana sekä työskenteli Pohjola-yhtiöissä. Laitisella on myös paljon luottamustoimia ja hän on ollut aktiivinen vaikuttaja suomalaisessa liikunta- ja urheilukulttuurissa. Laitinen toimi valtion yhteishankintayksikkö Hansel Oy:n ja valtion koulutusyhtiö Haus kehittämiskeskus oy:n hallituksen puheenjohtajana, Helsingin kaupungin rakentamisliikelaitoksen STARA:n johtokunnan puheenjohtajana, Työeläkevakuuttajat TELA ry:n hallituksen varapuheenjohtajana ja Urheilijoiden ammatinedistämissäätiön hallituksen jäsenenä. Laitinen oli myös huippu-urheilun strategiatyöryhmän jäsen vuosina 2009–2010. Vuosina 2004–2012 hän toimi Suomen Liikunta ja Urheilu SLU ry:n puheenjohtajana. Vuonna 2013 Laitinen oli puoli vuotta Valon (Valtakunnallinen liikunta- ja urheiluorganisaatio) puheenjohtaja. Vuosina 2014–2016 Laitinen oli Golfliiton liittohallituksen puheenjohtaja. Vuosina 2018–2019 hän toimi Suomen urheilun eettisen keskuksen SUEKin hallituksen puheenjohtajana. Laitinen toimi Metsähallituksen hallituksen puheenjohtajana kaksi kautta: 2016–2019 sekä 2019-2022. Laitinen toimii Pääkaupunkiseudun urheiluakatemia Urhea-säätiön hallituksen puheenjohtajana, Paasikivi-seuran valtuuskunnan jäsenenä, Oulunkylän kuntoutussairaalasäätiön hallituksen puheenjohtajana, Suomen Arkkitehtuuri- ja designmuseosäätiön hallituksen puheenjohtajana, Suomen Valkoisen Ruusun ja Suomen Leijonan ritarikuntien kanslerina ja Eduskunnan palkkiovaliokunnan puheenjohtajana. 
Nuoruudessaan Laitinen pelasi ykkösdivisioonassa koripalloa. 
Timo Laitinen on naimisissa, ja hänellä on kolme lasta.
Ğəlimcan İbrahimov

Ğəlimcan Ğirfan ulı İbrahimov (, ; 12. maaliskuuta 1887 Ufan kuvernementti - 21. tammikuuta 1938 Kazan) oli tataaritaustainen neuvostoliittolainen kirjailija. Hänen nimeään kantaa Tatarstanin tiedeakatemian kielen, kirjallisuuden ja taiteen instituutti. İbrahimov oli myös mukana vallankumouksellisessa toiminnassa. 
Biografia.
İbrahimov syntyi mullahin perheeseen vuonna 1887. Hän opiskeli Orenburgin ja Ufan madrassoissa ja toimi sen jälkeen opettajana. İbrahimov osallistui helmikuun ja lokakuun vallankumouksiin sekä Venäjän kansalaissotaan. Aluksi hän kuului sosialistivallankumouksellisiin, mutta liittyi vuonna 1920 NKP(b):hen. Vuonna 1918 İbrahimov valittiin Venäjän ja Tatarstanin toimeenpanevien komiteoiden jäseneksi. Hän työskenteli kansallisuusasioiden kansankomissariaatissa, toimitti tataarinkielisiä lehtiä ja toimi vuodesta 1925 lähtien Tatarstanin valistusasiain kansankomissariaatin tiedekeskuksen puheenjohtajana. İbrahimov oli myös yksi "tataari-baškiiri-muslimivasemmiston sosiaalivallankumouksellisen puolueen" järjestäjistä ja johtajista. Sairauden vuoksi vuonna 1927 İbrahimov jättäytyi pois aktiivisesta yhteiskunnallisesta- ja poliittisesta toiminnasta ja muutti Jaltaan.
İbrahimovin ensimmäiset teokset ilmestyivät vuonna 1907. Varhaisissa kertomuksissaan hän kuvasi tataarinuorison kamppailua vanhoja elintapoja vastaan. Vuonna 1912 ilmestynyt "Yäş yöräklär" (”Nuoret sydämet”) on tataarikirjallisuuden ensimmäinen psykologinen romaani. Vuonna 1920 julkaistiin vuoden 1905 vallankumoustapahtumille omistettu romaani "Bezneñ könnär" (”Meidän päivämme”, uusi laitos 1934). Pienoisromaani "Qızıl çäçäklär xikäyäse" (”Legenda punaisista kukista”, 1922) kertoo ihmisen henkisestä kasvusta vallankumouksen aikana. Romaani "Qazaq qızı" (”Kazakkityttö”, 1924) kuvaa vallankumousta edeltävän kazakkikylän yhteiskunnallisia ristiriitoja. Romaanin "Tirän tamırlar" (”Syvät juuret”, 1928) aiheena on luokkataistelu kansalaissodan ja jälleenrakentamisen vuosina.
Kirjailijaa pidetään mestarillisena luonnon ja ihmisluonteen kuvaajana sekä kansankielen taiturina. Hänen tuotantonsa on vaikuttanut myös Neuvostoliiton muiden turkkilaisten kansojen taideproosan kehitykseen. Kaunokirjallisuuden ohella İbrahimov on kirjoittanut useita kieli- ja kirjallisuustieteellisiä teoksia ja historiantutkimuksia. Venäjän SFNT:n toimeenpanevan keskuskomitean puhemiehistö myönsi hänelle vuonna 1932 työn sankarin arvonimen.
İbrahimov pidätettiin Stalinin vainoissa Jaltassa elokuussa 1937 ja lähetettiin Kazaniin, jossa hän kuoli vankilan sairaalassa. Hänen mukaansa on nimetty Tatarstanin tiedeakatemian kielen, kirjallisuuden ja taiteen instituutti. Kirjailijan kotikylässä toimii hänelle omistettu museo.
Sergei Lazo

Sergei Georgijevitš Lazo (; 7. maaliskuuta 1894 Bessarabian läänin Orhein kihlakunnan Piatran kylä, nykyinen Moldova – toukokuu 1920 Muravjovo-Amurskajan, nykyinen Lazon asema Primorjen aluepiirissä) oli venäläinen vallankumouksellinen ja yksi Siperian ja Venäjän Kaukoidän neuvostojohtajista Venäjän kansalaissodan aikana.
Sergei Lazo syntyi aatelisperheeseen. Hän opiskeli Pietarin teknologisessa instituutissa ja Moskovan yliopistossa. Vuonna 1916 hänet kutsuttiin Venäjän armeijaan. Hän suoritti jalkaväkikoulun Moskovassa, minkä jälkeen hänet lähetettiin aliupseerina jalkaväkirykmenttiin Krasnojarskiin. Siellä hän liittyi sosialistivallankumoukselliseen puolueeseen.
Helmikuun vallankumouksen aikana Lazo pidätti Jeniseiskin läänin kuvernöörin Jakov Gololobovin. Keväällä 1917 hän saapui Pietariin Krasnojarskin neuvoston edustajana ja tapasi Leninin. Palattuaan Krasnojarskiin hän perusti paikallisen punakaartin ja osallistui Siperian neuvostojen edustajainkokoukseen. Lokakuussa 1917 hän otti vallan Krasnojarskissa, osallistui Omskin junkkerikapinan ja Irkutskin kapinan tukahduttamiseen. Sen jälkeen hänet nimitettiin Irkutskin varuskunnan päälliköksi ja kaupungin komendantiksi.
Vuoden 1918 alusta lähtien Lazo toimi Siperian neuvostojen toimeenpanevan keskuskomitean jäsenenä ja helmi-elokuussa 1918 Taka-Baikalian rintaman komentajana. Hänen johdollaan punaiset löivät atamaani Grigori Semjonovin johtamat joukot. Samaan aikaan Lazo siirtyi eserristä bolševikkipuolueeseen.
Bolševikkien menetettyä vallan Siperiassa syksyllä 1918 Lazo ryhtyi organisoimaan partisaaniliikettä, joka oli suunnattu Siperian väliaikaista hallitusta ja Koltšakin joukkoja vastaan. Syksyllä 1918 hän toimi NKP(b):n Kaukoidän komitean jäsenenä Vladivostokssa ja keväästä 1919 lähtien komensi Primorjen partisaaneja. Joulukuusta 1919 lähtien hän johti Primorjen kapinaa valmistellutta esikuntaa.
Koltšakin käskynhaltija Sergei Rozanov menetti vallan Vladivostokissa 31. tammikuuta 1920 puhjenneen kapinan seurauksena. Bolševikkien johdolla Kaukoitään muodostettiin uusi väliaikainen hallitus. Lazolla, joka onnistui saamaan paikallisen aliupseerikoulun henkilöstön pysymään puolueettomana, oli suuri merkitys kapinan onnistumisessa. Maaliskuussa 1920 hänet nimitettiin Kaukoidän väliaikaisen hallituksen sotaneuvoston varapuheenjohtajaksi ja VKP(b):n Kaukoidän byroon jäseneksi.
Huhtikuussa 1920 japanilaiset maahantunkeutujat pidättivät Lazon. Toukokuussa he luovuttivat hänet yhdessä Aleksei Lutskin ja Vsevolod Sibirtsevin kanssa Venäjän valkoiselle armeijalle. Tarinan mukaan Lazo tovereineen poltettiin kidutuksen jälkeen elävältä höyryveturin tulipesässä. Tapauksesta on olemassa myös muita versioita.
Neuvostoliitossa Lazosta muodostui legendaarinen sankarihahmo, jonka mukaan nimettiin paikkakuntia, katuja ja muita kohteita. Primorjen ja Habarovskin aluepiireissä on Lazolle nimetyt kunnallispiirit.
Glitter (Mariah Careyn albumi)

Glitter on Glitter-elokuvan soundtrack ja Mariah Careyn kahdeksas albumi. Se julkaistiin 11. syyskuuta 2001, hieman ennen elokuvan ensi-iltaa.
Albumi oli Billboardin sijalla yksi ensimmäisellä listaviikollaan ja pysytteli kärjessä kolmen viikon ajan. Billboard 200 -listalla se oli sijalla seitsemän.
Lokakuussa 2001 Glitterin vahvistettiin myyneen platinaa, tosin sitä oli myyty vain 636 000 kappaletta Yhdysvalloissa.
Marraskuussa 2018 Glitter teki historiallisen comebackin, ja kiipesi iTunes Chartin ykkössijalle, 17 vuotta albumin alkuperäisen julkaisuajankohdan jälkeen.
Mihail Koltsov

Mihail Jefimovitš Koltsov (, oikea sukunimi "Friedland", Фри́длянд; 12. kesäkuuta 1898 Kiova – 2. helmikuuta 1940 Moskova) oli neuvostoliittolainen lehtimies ja kirjailija.
Mihail Koltsov syntyi juutalaisen käsityöläisen perheeseen. Hän opiskeli Pietarin psykoneurologisessa instituutissa ja alkoi kirjoittaa lehtiin vuonna 1916. Hän osallistui helmikuun ja lokakuun vallankumouksiin ja liittyi bolševikkipuolueeseen vuonna 1918.
Vuodesta 1922 lähtien Koltsov työskenteli "Pravdan" kolumnistina. Hän oli perustamassa ja toimitti vuodesta 1923 "Ogonjok" -aikakauslehteä, työskenteli pilalehtien "Tšudak" (1928–1930) ja "Krokodil" (1934–1938) sekä Maksim Gorkin kanssa "Za rubežom" -lehden toimittajana (1932–1938). Vuosina 1936–1937 hän toimi kirjeenvaihtajana Espanjan sisällissodassa. Vuonna 1938 hänet valittiin Venäjän SFNT:n korkeimman neuvoston edustajaksi ja Neuvostoliiton tiedeakatemian kirjeenvaihtajajäseneksi.
Koltsov oli yksi aikansa merkittävimpiä neuvostoliittolaisia lehtimiehiä, joka kirjoitti uransa aikana noin 2000 artikkelia. Erityisesti hänet tunnetaan ajankohtaisista ja terävistä pakinoistaan, jotka vuosien 1928 ja 1936 välillä ilmestyivät kolmesti koottuina teoksina. Espanjan sisällissotaa käsittelee kokoelma "Ispanski dnevnik" (”Espanjan päiväkirja”, 1938).
Koltsov pidätettiin Stalinin vainojen aikana joulukuussa 1938. Hänet ammuttiin syytettynä vakoilusta ja osallisuudesta terroristijärjestön toimintaan. Koltsovin maine palautettiin vuonna 1954.
Jesus College (Oxford)

Jesus College on yksi Oxfordin yliopiston 38 collegesta. Se sai kuninkaallisen erioikeuden ja nimen "Jesus College in the University of Oxford of Queen Elizabeth's Foundation" 27. kesäkuuta 1571. Se on Oxfordin collegeista ainoa, joka perustettiin kuningatar Elisabet I:n aikana.
Jesus Collegella on läheiset suhteet Walesiin. Perustutkinto-opiskelijoista 15 % on walesilaisia. Hugh Aprice oli yksi collegen perustajista ja walesilaisen St David'sin katedraalin rahastonhoitaja. Walesin kansallispäivän eli Pyhän Davidin päivän vietto kuuluu collegen jokavuotisiin perinteisiin.
Visa Koiso-Kanttila

Visa Koiso-Kanttila (s. 14. tammikuuta 1970 Oulu) on suomalainen elokuvaohjaaja. Hän on valmistunut Turun taideakatemiasta 1996 ja opiskellut dokumenttielokuvan ohjausta The New School Universityssä ja Film Video Artissa New Yorkissa sekä Taideteollisessa korkeakoulussa. Hänen dokumenttinsa ovat voittaneet useita elokuvapalkintoja. Koiso-Kanttila on myös elokuvatuotantoyhteisö Elefantin jäsen. Hän ohjaa ja tuottaa elokuvansa yhteistyönä vaimonsa ja kollegansa Iiris Härmän kanssa.
Tuotanto.
Koiso-Kanttilan dokumenttielokuvat ovat olleet hyvin raadollisia. Hän on käsitellyt tuskaisia aiheita kuten naisvangit, lähiönuoret, kulttuurien kohtaamiseen liittyvät ongelmat ja aseistakieltäytyminen. Hän on tehnyt myös henkilökohtaisen dokumenttielokuvan omasta isästään, ja esiintyy itse elokuvassa.
Vuonna 2010 Koiso-Kanttila palkittiin elokuvastaan "Miehen kuva" Tasa-arvoasiain neuvottelukunnan Miehen työ -palkinnolla. Isältä pojalle (2004), Talvinen matka (2007) ja Miehen kuva (2010) muodostavat suomalaisista miehistä ja pojista kertovan trilogian.
Cha Jong-hyok

Cha Jong-hyok (s. 25. syyskuuta 1985 Pjongjang, Pohjois-Korea) on pohjoiskorealainen jalkapalloilija. Pääosin puolustajana pelaava Cha edustaa Sveitsin pääsarjassa Wiliä.
Maajoukkueura.
Cha on pelannut Pohjois-Korean maajoukkueessa vuodesta 2005 alkaen. Hän pelasi muun muassa Pohjois-Korean joukkueen kapteenina vuoden 2008 kesäolympialaisten karsinnoissa, jonne maa ei kuitenkaan päässyt. Sittemmin Cha valittiin Pohjois-Korean joukkueeseen vuoden 2010 MM-kisoihin.
Eduard Hil

Eduard Anatoljevitš Hil (, 4. syyskuuta 1934 Smolensk, Neuvostoliitto − 4. kesäkuuta 2012 Pietari, Venäjä) oli venäläinen laulaja (baritoni), joka on saanut Venäjän kansantaiteilijan arvonimen. Hän oli erittäin suosittu Neuvostoliitossa 1960- ja 1970-luvuilla, ja esiintyi yli 80 eri maassa. Hänen esittämästään, vuonna 1976 televisiolle taltioidusta sanattomasta rallatuksesta "Ja otšen rad, ved ja, nakonets, vozvraštšajus domoi" (, ) tuli vuonna 2010 YouTube-hitti, jonka seurauksena Hil sai lempinimen ”Mr. Trololo”. Kappaleeseen kuului alun perin sanat ja se oli kuvaus cowboysta matkalla preerialta kotiinsa, mutta neuvostosensuurin takia sanat piti poistaa. 
Hil suoritti tutkintonsa Pietarin konservatoriossa. Vuonna 1965 hän ylsi Intervision laulukilpailuissa toiselle sijalle. Arvostetuin oli kuitenkin hänelle vuonna 1974 myönnetty Venäjän kansantaiteilijan palkinto.
Huhtikuussa 2012 Hil sai aivoinfarktin ja joutui sairaalaan. Hän oli koomassa ja sai pysyviä aivovaurioita. Hän menehtyi 4. kesäkuuta 2012.
The Last Guardian

The Last Guardian (, suorasti käännettynä ”Trico, ihmisiä syövä kotka”) on genDESIGNin kehittämä toimintaseikkailupeli, jonka Sony Computer Entertainment julkaisi PlayStation 4:lle joulukuussa 2016. Se on epäsuora jatko-osa peleille "Ico" ja "Shadow of the Colossus".
Pelin on suunnittelut ja ohjannut japanilainen Fumito Ueda. Hänet tunnetaan tavastaan luoda tyyliteltyjä, temaattisia sekä pelattavuudeltaan omaperäisiä pelejä.
Kehitys.
Pelin kehitys aloitettiin vuonna 2007. Ensimmäiset konseptivideot "The Last Guardianista" julkaistiin toukokuussa 2009, mutta peli esiteltiin viikkoja myöhemmin myös E3-messuilla. Vuoden 2015 E3-messuilla peli esiteltiin uudelleen ja sen ilmoitettiin ilmestyvän vuonna 2016. "The Last Guardian" julkaistiin lopulta 7. joulukuuta 2016 PlayStation 4:lle. Peliä kehitettiin noin yhdeksän vuotta, mikä tekee siitä yhden pisimpään kehitetyistä videopeleistä. 
Peliä kehitti alun perin Team ICO, ja peli oli tarkoitus julkaista PlayStation 3:lle.
Pelaaminen.
"The Last Guardianissa" pelaaja ohjaa nuorta poikaa ja Trico-nimistä otusta, jotka yrittävät yhdessä paeta linnasta. Pelaaminen vaatii ongelmien ratkaisua ja tasohyppelyä. Myös Tricon tunteiden tulkinta on tärkeää, sillä Trico auttaa liikkumisessa sekä vartijoiden päihittämisessä.
Tarina.
Kotikylästään napattu nuori poika herää haavoittuneen Trico-nimisen otuksen kanssa valtavassa linnassa olevasta luolasta. Trico on iso tynnyreitä syövä koiramainen eläin, jolla on siivet. Vaikka Trico vaikuttaa aggressiiviselta, poika vapauttaa sen kahleista ja parantaa sen haavat. Poika ja Trico ystävystyvät ja yrittävät paeta yhdessä linnasta. Trico on itsepäinen, eikä varsinkaan alussa tottele poikaa. Rakennuksessa on myös vartijoita, jotka yrittävät estää pojan paon.
Vastaanotto.
"The Last Guardian" sai pääosin hyvän vastaanoton. Sitä kehuttiin hyvistä graafiikoista ja Tricon samaistuttavuudesta. Peliä moitittiin huonoista kontrolleista ja outoihin suuntiin osoittavasta kamerasta.
Respawn.fin arvostelija Kristian Eloluoto kuvaili peliä graafisesti näyttäväksi ja tarinallisesti todella hyväksi. GameSpot arvostelija Peter Brown kehui peliä hyvästä graafikasta ja sen tarjoamista lämpimistä hetkistä. Hän kuitenkin kritisoi peliä ajoittaisesta hidastelusta. V2.fin arvostelija Kati Alha kehui peliä hyvästä tunnelmasta ja Tricon luomisesta todella elävän oloiseksi. Hän moitti peliä huonoista kontrolleista ja toisinaan oudoista kamerakulmista. Tiltin arvostelija Markus Mesiä suhtautui peliin negatiivisesti. Hän moitti pelin kameraa, tasoloikan toimivuutta, hahmoja ja vanhentuneen näköistä ulkoasua. Kokonaisuutena hän kuvaili peliä kaameaksi, mutta kehui sen musiikkia. Dome.fin arvostelija Juho Anttila kuvasi pelin ääniä tyylikkäästi hoidetuiksi ja kehui Tricon hyvää animointia. Hän moitti peliä huonoista kontroilleista ja töksähtelevyydestä.
Eileen Abad

Eylin Antonieta Pérez Arguinzones (s. 15. marraskuuta 1973 Caracas, Venezuela) on venezuelalainen näyttelijä, joka on muun muassa esittänyt Isabellaa sarjassa "Los misterios del amor". 
Eylin Antonieta on ottanut käyttöön kutsumanimensä "Eileen", sukunimi "Abad", taas saattaa olla lyhenne hänen äitinsä tyttönimestä: Arguinzones.
Alejandro Falla

Alejandro Falla (s. 14. marraskuuta 1983 Cali) on kolumbialainen tennispelaaja. Hän siirtyi ammattilaiseksi vuonna 2000. Parhaimmillaan hän on ollut ATP-listan sijalla 50 toukokuussa 2012.
Tennisura.
Falla pääsi finaaliin vuoden 2006 toisessa turnauksessaan Mexico City Challenger -turnauksessa. Huhtikuussa hän voitti Bogotán haastajaturnauksen. Ranskan avoimissa hän pääsi toiselle kierrokselle voitettuaan Justin Gimelstobin, kunnes hävisi Roger Federerille turnauksen toisella kierroksella. Muutama viikko myöhemmin Wimbledonissa hän voitti Nikolai Davydenkon neljän erän ottelussa. Toisella kierroksella hän hävisi Philipp Kohlschreiberille myös neljän erän ottelussa. Yhdysvaltain avoimissa hän pääsi toiselle kierrokselle voitettuaan Juan Martín del Potron. Toisella kierroksella tuli tappio Dmitri Tursunovia vastaan.
Vuonna 2010 Wimbledonissa Falla oli tekemässä jättiyllätystä avauskierroksella ykköseksi sijoitettua Roger Federeriä vastaan. Falla voitti kaksi ensimmäistä erää ja syötti ottelun voitosta neljännessä erässä tilanteessa 5–4, mutta ei pystynyt hyödyntämään ottelussa lukuisia ottelupallojaan, ja voiton vei lopulta viiden erän kamppailussa Federer luvuin 7–5, 6–4, 4–6, 6–7(1), 0–6.
Vuoden 2011 Ranskan avoimissa Falla selviytyi ensimmäisen kerran Grand Slam -turnauksessa neljännelle kierrokselle. Neljännen kierroksen ottelussa hän hävisi viisieräisen ottelun Juan Ignacio Chelaa vastaan.
Charmbracelet

Charmbracelet on Mariah Careyn yhdeksäs studioalbumi. Albumi julkaistiin 3. joulukuuta 2002, ja sen julkaisi Island Records. Carey teki tälläkin kertaa yhteistyötä lukuisten artistien kanssa, muun muassa Jay-Z:n ja Kelly Pricen kanssa. "Charmbracelet", kuten "Glitter", ei kerännyt erityisen hyviä arvosteluja, esimerkiksi Allmusic ja Rolling Stone antoivat albumille vain kaksi tähteä viidestä.
Virgin Records oli purkanut Careyn levytyssopimuksen ja perunut 80 miljoonan dollarin sopimuksen, jota yritys oli tarjonut Careylle, kun Careyn kaksi edellistä albumia ja "Glitter"-elokuva eivät myyneet odotusten mukaisesti ja pettymysten jälkeen Careyn julkinen kuva oli romahtanut. Carey oli joitakin kuukausia ilman levy-yhtiötä, kunnes hän solmi levytyssopimuksen Island Recordsin kanssa.
Albumi oli ensimmäisellä listaviikollaan Billboard 200 -listan sijalla kolme, ja sitä myytiin ensimmäisen viikon aikana yli 241 000 kappaletta. "Charmbracelet" pysytteli kahdenkymmenen parhaan joukossa vain kolme viikkoa ja listalla kaiken kaikkiaan kaksikymmentäkolme viikkoa.
Ensimmäinen "Charmbracelet"-albumilta julkaistu single oli "Through the Rain", mutta koska kappale ei menestynyt kovin hyvin, levy-yhtiö valitsi nopeasti uuden julkaistavan singlen, "The One". Laulua ei kuitenkaan soitettu radiossa merkittävästi, joten viime hetkellä toiseksi singleksi päätettiin valita "Boy (I Need You)".
Välttävistä myyntiluvuista johtuen Carey päätti tehdä kiertueen, mistä tuli Careyn siihen astisen uran suurin. -kiertue kesti yli kahdeksan kuukautta ja se koostui yli kuudestakymmenestä esiintymisestä monessa eri maassa. Massiivisesta kiertueesta huolimatta albumin myyntiluvut putosivat.
"Charmbracelet"-albumia myytiin Yhdysvalloissa 1,2 miljoonaa kappaletta, eli platinaan oikeuttavan määrän.
Donkey Kong Country Returns

Donkey Kong Country Returns (myös "Donkey Kong Country 4") on Nintendon julkaisema, Wiille suunnattu 2D- tasohyppelypeli, jonka pääosissa nähdään Donkey Kong, Nintendon toinen maskotti. Pelistä paljastettiin traileri Nintendon E3-lehdistötilaisuudessa kesäkuussa 2010. Peliä kehitti Metroid Prime-peleistä tuttu Retro Studios. Peli on jatkoa 90-luvun puolivälissä SNES:lle julkaistulle Donkey Kong Country-sarjalle. Kyseinen peli on sarjan neljäs osa. Pelin tarkoitus on elvyttää Donkey Kong takaisin klassiseen tyyliinsä. Peli julkaistiin Amerikassa 21 marraskuuta, 2 joulukuuta Australiassa ja päivää myöhemmin Euroopassa. Pelistä tehtiin vuonna 2013 uusintaversio Nintendo 3DS:lle nimellä Donkey Kong Country Returns 3D, joka käyttää hyödykseen käsikonsolin 3D-toimintoa. Vuonna 2025 pelistä julkaistiin versio Nintendo Switchille nimellä Donkey Kong Country Returns HD.
Juoni.
Pahan tiki-joukon kontrolloimat Donkey Kong saaren eläimet ovat varastaneet DK:n banaanikätkön ja vieneet ne tikien valtakuntaan, mikä sijaitsee saaren tulivuoressa. Donkey Kongin on kaverinsa Diddy Kongin avulla kamppailtava näitä olentoja vastaan ja saatava varastetut banaanit takaisin.
Pelaaminen.
Peli muistuttaa vanhoja Country-pelejä; hahmon tarkoituksena on edetä 2D-kentät loppuun samalla keräten banaaneja, joita sata keräämällä saa lisäelämän ja välttäen kentissä olevia esteitä sekä vihollisia. Kentän maalina odottaa tynnyri, johon osumalla hahmo voi saada jonkin palkkion. Jokaisen maailman lopussa kohdataan loppuvastus, jonka jälkeen päästään uuteen maailmaan. Pelin hahmot, grafiikat ja maisemat on toteutettu New Super Mario Bros.-in tyyliin - 3D-muodossa. Hahmoa ohjataan käyttämällä Wii Remotea ja Nunchuk-lisäohjainta tai Wii Remotea sivuttain NES-ohjaimen tapaan.
Peli on sarjansa ensimmäinen, jossa on co-op- moninpelitila eli kumpikin pelaaja ohjaa hahmoa (1. pelaaja Donkey Kongia ja 2. pelaaja Diddy Kongia) samanaikaisesti. Peliä voi pelata myös yksinkin, mutta Diddyllä ei voi pelata vaan hän on koko ajan kiinni DK:n selässä eräänlaisena "power up- esineenä". Kahden pelaajan pelissä Diddy voi myös hypätä DK:n selkään olemalla tämän lähellä ja painamalla B- näppäintä ja voi hypätä pois milloin tahansa. Näin huonommat pelaajat voivat päästä vaikeampien alueiden ohi.
Pelissä Donkeyllä ja Diddyllä Ground Pound-kyky (Donkey Kong Countryssä vain Donkey Kong omasi Ground Pound-liikkeen) joka tehdään ravistelemalla Wii Remotea ja/tai Nunchuck-ohjainta. Liikkeen voi tehdä myös ravistelemalla pelkkää sivuttain olevaa Wii Remotea, mutta Retro Studios kehottaa Wii Remote + Nunchuck- menetelmää jolloin se olisi realistisempaa. Ground Poundin avulla hahmot voivat tyrmätä vihollisia hetkeksi, löytää salaisia esineitä, rikkoa kohteita ja muuta vastaavaa. Peli tulee hyödyntämään myös muita ravistusmenetelmiä.
.na

.na on Namibian Internet-maatunnus, jonka hallinnoinnista vastaa Namibian Network Information Centre. Rekisteröintirajoituksia ei ole. Tunnus otettiin käyttöön 1991.
The Emancipation of Mimi

The Emancipation of Mimi on Mariah Careyn kymmenes studioalbumi, ja se julkaistiin 4. huhtikuuta 2005. Albumi keskittyy muutamiin R&amp;B:n sukuisiin musiikkityyleihin, ja sen tyyli vaihtelee 1970-luvun retrosoulista quiet stormiin, gospeliin ja niin edelleen. "The Emancipation of Mimi" keräsi kriitikoilta melko positiivisia arvosteluja, esimerkiksi "Blender"-lehti antoi sille neljä tähteä viidestä ja "USA Today" kolme ja puoli neljästä. "The Guardian" -lehden Caroline Sullivan sanoi, että "The Emancipation of Mimin" laulut olivat Mariah Careyn ensimmäiset laulut, joita hän voisi kuunnella uudelleen ilmaiseksi.
"The Emancipation of Mimi" voitti vuonna 2006 "Tämän hetken paras R&amp;B-albumi" Grammy-palkinnon. Albumi nousi myös suoraan Billboard 200 -listan kärkeen ensimmäisellä listaviikollaan, ja siitä tuli vuoden 2005 myydyin albumi Yhdysvalloissa, kun sitä myytiin yli 5 900 000 kappaletta. "The Emancipation of Mimi" olikin Careyn myydyin albumi Yhdysvalloissa sitten "Daydream"-albumin.
Albumin kappaleita alettiin työstää jo Careyn Charmbracelet World Tour -kiertueen aikana vuoden 2004 alussa. Koska hänen entinen ohjaajansa Lyor Cohen oli siirtynyt Island Recordsilta Warner Bros. Records -levy-yhtiöön, L. A. Reid korvasi tämän.